મારો મૂળ પ્રશ્ન એજ છે કે આપણે ત્યાં સ્ત્રીઓ સ્વતંત્ર છે ? અને નથી તો શા માટે તેમને બંધનમાં રાખવામાં આવે છે ? કોઈ સ્ત્રીને પોતાની ઈચ્છાથી કોઈ કામ કરવું હોય તો તે કરી શકે છે ? પુરુષ પ્રધાન સમાજ તો બનાવી દીધો પણ પાયો તો સ્ત્રી જ છે. માણસને જન્મ આપનાર સ્ત્રી જ છે. પોતાના ગર્ભમાં નવ મહિના સાચવીને, પોતાનું ધાવણ પીવડાવીને એક બાળકનો ઉછેર કરે અને એ બાળક જો દુનિયાનું પ્રતિનિધિત્વ કરે તો એના માટે અને એના વિકાસ માટે એની માતા જવાબદાર છે. કોઈ કૉલેજ કરતી છોકરી પોતાના પસંદગીના પાત્ર સાથે લગ્ન કરવાની ઈચ્છા ધરાવે તો શું એ શક્ય છે ? ચાલો લવ મેરેજને સાઈડમાં મૂકીએ તો કોઈ છોકરી આગળ ભણવા માંગે તો ? ભારતમાં સ્ત્રી શિક્ષણનું પ્રમાણ શા માટે ઓછું છે ? પરિવારના રીત રિવાજોમાં ફસાઈ ગયેલી છોકરીનું મન જ જાણતું હશે કે એકલતા કોને કહેવાય ?